
Z A K O N
O PRAVNOM POLOŽAJU MEĐUNARODNIH SPORTSKIH SAVEZA SA SEDIŠTEM U REPUBLICI SRBIJI
I. OSNOVNE ODREDBE
Član 1.

Ovim zakonom uređuju se uslovi i postupak za priznavanje pravnog statusa međunarodnim sportskim savezima u Republici Srbiji, pitanja vezana za uspostavljanje sedišta međunarodnih sportskih saveza u Republici Srbiji, registraciju međunarodnih sportskih saveza u Republici Srbiji, pravni kontinuitet, pravni položaj i ostvarivanje prava i obaveza, funkcionalne privilegije i izuzeća, položaj međunarodnog osoblja, finansijsku podršku, nadzor i prestanak statusa, kao i druga pitanja od značaja za rad međunarodnih sportskih saveza sa sedištem u Republici Srbiji.

Član 2.

Međunarodni sportski savez, u smislu ovog zakona, jeste neprofitna međunarodna sportska nevladina organizacija koja:

1)
okuplja nacionalne sportske saveze, uključujući i nadležni nacionalni sportski savez Republike Srbije;

2)
u skladu sa svojim statutom i drugim opštim aktima vrši poslove od zajedničkog interesa u određenoj grani ili oblasti sporta na regionalnom, evropskom ili svetskom nivou; 

3)
organizuje ili upravlja međunarodnim sportskim takmičenjima;

4)
član je ili je neposredno ili posredno priznata od strane Međunarodnog olimpijskog komiteta ili Međunarodnog paraolimpijskog komiteta kada su u pitanju sportovi osoba sa invaliditetom, odnosno koja je na svetskom, evropskom ili regionalnom nivou nadležna za određenu granu ili oblast sporta;

5)
podnese zahtev za preseljenje sedišta u Republiku Srbiju ministarstvu nadležnom za sport.

Izuzetno, Vlada može, na predlog ministarstva nadležnog za sport, priznati status međunarodnog sportskog saveza, u smislu ovog zakona, i međunarodnom sportskom savezu koji je osnovan sa sedištem na teritoriji Republike Srbije i ispunjava uslove iz stava 1. tač. 1) do 3) ovog člana, ukoliko je to od posebnog značaja za Republiku Srbiju.

Ministarstvo nadležno za sport, po dobijanju zahteva iz stava 1. tačka 5) ovog člana, odnosno po dobijanju zahteva međunarodnog sportskog saveza iz stava 2. ovog člana, proverava ispunjenost uslova za sticanje statusa međunarodnog sportskog saveza u smislu ovog zakona.

Na međunarodne sportske saveze shodno se primenjuju odredbe zakona kojim se reguliše sport u Republici Srbiji, osim ukoliko drugčije nije utvrđeno ovim zakonom.

II. PRAVNI STATUS, REGISTRACIJA I SEDIŠTE
Član 3.

Vlada donosi odluku o priznavanju statusa međunarodnom sportskom savezu u smislu ovog zakona, uz davanje ocene da bi preseljenje sedišta međunarodnog sportskog saveza, odnosno da bi priznavanje statusa međunarodnom savezu iz člana 2. stav 2. ovog zakona doprinelo unapređenju položaja i ugleda Republike Srbije u međunarodnom okruženju, na predlog ministarstva nadležnog za sport za međunarodni sportski savez za koji je utvrđeno u skladu sa članom 2. stav 3. ovog zakona da ispunjava uslove propisane ovim zakonom. 

Odlukom o priznavanju pravnog statusa iz stava 1. ovog člana bliže se uređuju pitanja od značaja za rad međunarodnog sportskog saveza u Republici Srbiji, a naročito pitanja vezana za: finansijsku podršku, obezbeđenje i uslove korišćenja prostora, izdavanje viza, kao i odobravanje privremenog boravka i rada, u ubrzanim postupcima međunarodnom osoblju i drugo.

Član 4.

Međusobna prava i obaveze međunarodnog sportskog saveza i Republike Srbije bliže se uređuju sporazumom o sedištu.

Sporazum o sedištu sa međunarodnim sportskim savezom za koji je doneta odluka iz člana 3. stav 1. ovog člana zaključuje Vlada u ime Republike Srbije, na predlog ministarstva nadležnog za sport. 

Član 5.

Međunarodnom sportskom savezu, u skladu sa ovim zakonom, priznaje se svojstvo pravnog lica u Republici Srbiji.

Međunarodni sportski savez stiče svojstvo pravnog lica u Republici Srbiji danom upisa u nadležni registar Agencije za privredne registre (u daljem tekstu: Agencija), u skladu sa ovim zakonom, a shodnom primenom zakona kojim se uređuje postupak registracije u Agenciji i zakona kojim se uređuje upis organizacija u oblasti sporta u Registar udruženja, društava i saveza u oblasti sporta (u daljem tekstu: Registar).

Međunarodni sportski savez se upisuje u Registar kao oblik organizovanja međunarodni sportski savez.

Međunarodni sportski savez ima naziv koji može biti na stranom jeziku.

Međunarodni sportski savez može imati i skraćeni naziv na stranom jeziku, koji se određuje statutom i upisuje se u Registar. 

Međunarodni sportski savez se upisuje u Jedinstvenu evidenciju udruženja, organizacija i preduzetnika u oblasti sporta koju vodi ministarstvo nadležno za sport shodnom primenom zakona kojim se uređuje sport i podzakonskih akata donetih na osnovu tog zakona. 

U Registar se upisuju: oblik organizovanja međunarodnog sportskog saveza; naziv, sedište i adresa međunarodnog sportskog saveza; sportska grana/grane, sportska disciplina/discipline ili oblast/oblasti sporta; datum upisa u Registar; podaci o zastupniku (ime i prezime, prebivalište, odnosno boravište i adresa i JMBG građana, odnosno broj pasoša i država izdavanja); matični broj i poreski identifikacioni broj (PIB); broj računa u banci; izmene i dopune statuta; privredna delatnost koju međunarodni sportski savez neposredno obavlja; predviđeno vreme za koje se međunarodni sportski savez osniva; članstvo u nadležnom međunarodnom sportskom savezu ili drugom savezu ili asocijaciji u zemlji i inostranstvu; zabeleška pokretanja postupka za zabranu rada; zabeleška zabrane rada; podaci o statusnoj promeni; podaci o likvidaciji; podaci o stečaju; kontakt podaci (broj telefona, faks i internet adresa); broj i datum donošenja rešenja o upisu u Registar. 

Registar sadrži i sledeće podatke, ako ti podaci postoje, i to: skraćeni naziv; naziv, sedište i adresu ogranka i podatke o zastupniku ogranka (ime i prezime, prebivalište, odnosno boravište i adresa i JMBG građana, odnosno broj pasoša i država izdavanja); zabeleške podataka od značaja za pravni promet, datum osnivanja, registarski broj iz prethodnog registra. 

Ministar nadležan za sport bliže uređuje: predmet registracije; sadržinu i obrazac prijave za upis u Registar i registraciju drugih podataka, dokumentaciju koja se uz prijavu prilaže, kao i druga pitanja od značaja za upis, promenu ili brisanje međunarodnog sportskog saveza iz Registra.

III. PRAVNI KONTINUITET
Član 6.

Uspostavljanjem sedišta u Republici Srbiji međunarodni sportski savez zadržava pun pravni kontinuitet.

Republika Srbija priznaje prava i obaveze međunarodnom sportskom savezu nastale pre uspostavljanja sedišta u Republici Srbiji, u skladu sa opštim pravilima obligacionog prava, međunarodnog prava u oblasti sporta i međunarodnim sportskim pravilima. 

Pravni kontinuitet iz stava 1. ovog člana obuhvata, bez ograničenja: 1) sva ugovorna prava i obaveze; 2) članstva u drugim međunarodnim sportskim organizacijama; 3) prava intelektualne svojine, žigove i nazive domena; 4) sportska pravila i druga opšta akta, odluke i sportska ovlašćenja međunarodnog sportskog saveza; 5) sve tekuće postupke, uključujući postupke pred Sportskim arbitražnim sudom; 6) svu imovinu i obaveze bez obzira gde se nalaze.

IV. PRAVNI POLOŽAJ I OSTVARIVANJE PRAVA I OBAVEZA
Član 7.

Međunarodni sportski savez sa priznatim svojstvom pravnog lica može sticati prava i obaveze, raspolagati imovinom, otvarati račune kod poslovnih banaka u Republici Srbiji i zaključivati ugovore u vezi sa obavljanjem svojih aktivnosti i delatnosti, u skladu sa ovim zakonom. 

Na primanja koja ostvare sportisti i sportski stručnjaci od međunarodnog sportskog saveza kome je priznato svojstvo pravnog lica u Republici Srbiji, u skladu sa čl. 3. i 5. ovog zakona, saglasno članu 2. stav 4. ovog zakona shodno se primenjuju odredbe zakona kojima se reguliše sport u Republici Srbiji.

V. FUNKCIONALNE PRIVILEGIJE I IZUZEĆA
Član 8.

Međunarodni sportski savez u Republici Srbiji obavlja aktivnosti i delatnosti samostalno i nezavisno, u skladu sa statutom međunarodnog sportskog saveza i opštim aktima, u okviru svoje isključive sportske regulatorne nadležnosti. 

Funkcionalno izuzeće iz stava 1. ovog člana ima isključivo unutrašnjepravni karakter i odnosi se samo na odgovornost u pravnom poretku Republike Srbije.

Funkcionalno izuzeće iz stava 1. ovog člana odnosi se, naročito, na: donošenje i primenu opštih i pojedinačnih akata međunarodnog sportskog saveza (uključujući izbor, imenovanje, suspenziju i razrešenje zvaničnika, članova organa i drugih lica koja obavljaju funkcije u međunarodnom sportskom savezu), odluke u vezi sa organizacijom i sprovođenjem sportskih takmičenja, unutrašnju organizacionu strukturu i raspodelu nadležnosti među organima međunarodnog sportskog saveza, postupke licenciranja, registracije i rangiranja, disciplinske, etičke i druge unutrašnje postupke, rad arbitraže i nezavisnih tela međunarodnog sportskog saveza.

Akta i odluke iz stava 3. ovog člana ne podležu preispitivanju od strane organa Republike Srbije, osim ako bi njihova primena bila u suprotnosti sa javnim poretkom Republike Srbije. 

Funkcionalno izuzeće iz stava 1. ovog člana ne odnosi se na akta i radnje koje nisu u neposrednoj vezi sa obavljanjem poslova sa isključivom sportskom regulatornom nadležnošću međunarodnog sportskog saveza, obligacione odnose nastale zaključenjem pravnih poslova van osnovne delatnosti međunarodnog sportskog saveza i odgovornosti za štetu prouzrokovanu namernim postupanjem.

Funkcionalne privilegije i izuzeća ne obuhvataju državljane Republike Srbije, niti lica sa stalnim boravkom u Republici Srbiji koja su angažovana od strane međunarodnog sportskog saveza.

Međunarodni sportski savez, njegovi organi, zaposleni, funkcioneri i druga lica koja postupaju u ime i za račun međunarodnog sportskog saveza nemaju diplomatski, konzularni, niti status međunarodne misije, niti uživaju privilegije i imunitete koji proističu iz međunarodnog diplomatskog ili konzularnog prava, te im se ne priznaju privilegije i imuniteti propisani Bečkom konvencijom o diplomatskim odnosima, sačinjenom u Beču 18. aprila 1961. godine, ratifikovane Uredbom o ratifikaciji Bečke konvencije o dipolomatskim odnosima („Službeni list SFRJ ‒ međunarodni ugovori i drugi sporazumi”, broj 2/64) i Bečkom konvencijom o konzularnim odnosima, sačinjenom u Beču 24. aprila 1963. godine, ratifikovane Uredbom o ratifikaciji Bečke konvencije o konzularnim odnosima („Službeni list SFRJ ‒ međunarodni ugovori i drugi sporazumi”, broj 5/66).

Privilegije i izuzeća iz ovog člana ne predstavljaju diplomatski ili konzularni status, niti opšti imunitet od primene Ustava i zakona Republike Srbije.

Član 9.

U pitanjima koja spadaju u isključivu sportsku regulatornu nadležnost međunarodnog sportskog saveza, nadležni organi Republike Srbije ne preispituju sportska pravila i odluke donete u skladu sa njima, osim u slučaju povrede javnog poretka Republike Srbije.

VI. MEĐUNARODNO OSOBLJE
Član 10.

Međunarodnom osoblju međunarodnog sportskog saveza omogućava se izdavanje viza, kao i odobravanje privremenog boravka i rada, u skladu sa zakonima kojima se uređuje kretanje, rad i boravak stranaca.

VII. FINANSIJSKA PODRŠKA
Član 11.

Republika Srbija može obezbediti međunarodnom sportskom savezu finansijsku podršku u skladu sa zakonom kojim se uređuje budžetski sistem i raspoloživim budžetskim sredstvima. 

VIII. NADZOR I PRESTANAK STATUSA
Član 12.

Nadzor nad primenom ovog zakona vrši ministarstvo nadležno za sport. 

Ministarstvo nadležno za sport, u saradnji sa drugim nadležnim organima, koordinira primenu ovog zakona u okviru svojih zakonskih ovlašćenja. 

Član 13.

Status priznat po ovom zakonu prestaje ako:

1)
međunarodni sportski savez prestane da ispunjava uslove iz člana 2. ovog zakona;

2)
prekrši sporazum o sedištu iz člana 4. ovog zakona;

3)
naruši ugled ili krši javni poredak Republike Srbije;

4)
prestane da ima međunarodni karakter.

Međunarodni sportski savez prestaje brisanjem iz Registra. 

Nadležni državni organi u obavezi su da pisano upozore međunarodni sportski savez ukoliko dođe do nastupanja razloga iz stava 1. ovog člana, sa krajnjom sankcijom brisanja iz Registra.

Međunarodni sportski savez u obavezi je da u roku od 60 dana od dana dobijanja upozorenja iz stava 3. ovog člana otkloni uočene povrede i o tome dostavi dokaz nadležnom državnom organu koji je izdao upozorenje. Postupak za prestanak statusa ne pokreće se ukoliko nadležni državni organ utvrdi da je međunarodni sportski savez otklonio povredu zbog koje mu je izdato upozorenje.

Vlada donosi odluku o prestanku statusa međunarodnog sportskog saveza u slučaju nastupanja razloga iz stava 1. ovog člana, na predlog ministarstva nadležnog za sport.

Odluka iz stava 4. ovog člana osnov je za pokretanje postupka prinudne likvidacije i brisanja iz Registra. 

Postupak prinudne likvidacije i brisanja iz Registra iz stava 6. ovog člana sprovodi se shodnom primenom zakona kojim se uređuje rad privrednih društava. 

IX. PRELAZNE I ZAVRŠNE ODREDBE
Član 14.

Sporazumi o sedištu iz člana 4. ovog zakona zaključeni pre stupanja na snagu ovog zakona između međunarodnog sportskog saveza i Republike Srbije ostaju na snazi, odnosno stupaju na snagu, u skladu sa uslovima utvrđenim u tim sporazumima, do isteka roka na koji su zaključeni.

Na međunarodni sportski savez iz stava 1. ovog člana primenjuju se odredbe čl. 5 ‒ 13. ovog zakona.

Član 15.

Ovaj zakon stupa na snagu osmog dana od dana objavljivanja u „Službenom glasniku Republike Srbije”.


